Diari Oficial de la Generalitat Valenciana


Sumari del DOGV 2276, del 27-05-1994 (1994/831550)

ORDRE, de 11 de maig de 1994, de la Conselleria de Cultura, per la qual es fa pública la convocatòria de subvencions a associacions juvenils per a 1994.
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/05/11/(4)/dof/vci/html**

### Dades del document

Número de DOGV
:   2276

Data del DOGV
:   27-05-1994

Secció del DOGV
:   DISPOSICIONS GENERALS

Número del document
:   1994/831550


Data del document
:   11-05-1994

Organisme emissor
:   Conselleria de Cultura

Tipus de document
:   Ordre

ORDRE, de 11 de maig de 1994, de la Conselleria de Cultura, per la qual es fa pública la convocatòria de subvencions a associacions juvenils per a 1994. [94/3487]  
La Llei de la Generalitat Valenciana 4/1989, de 26 de juny, de creació de l'Institut Valencià de la Joventut assenyala, entre les funcions d'aquest organisme, el suport econòmic a la realització de les iniciatives i els projectes de les associacions juveniles inscrites en el Cens d'Associacions Juvenils de la Comunitat Valenciana.  
Per això, i fent ús de les competències que em confereix l'article 35 de la Llei 5/1983 de la Generalitat Valenciana, de 30 de desembre, de Govern Valencià,  
ORDENE:  
Primer  
Que es faça pública la convocatòria de subvencions a les associacions juvenils i entitats prestadores de serveis a la joventut de la Comunitat Valenciana, que es regirà per les bases que figuren com a annex I d'aquesta ordre.  
Segon  
L'import global màxim de les ajudes que es concediran serà de trenta milions de pessetes (44.042.634 PTA), a càrrec del capítol IV, línia de crèdit 401/000/94, del pressupost de l'Institut Valencià de la Joventut per a 1994.  
DISPOSICIONS FINALS  
Primera  
Es faculta el director general de l'Institut Valencià de la Joventut perquè dicte les normes complementàries que calga per tal de dur a terme el que disposa aquesta ordre.  
Segona  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-s'hi un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de la data de publicació d'aquesta ordre en el Diari Oficial de la Generalitat Valenciana. Per a la interposició del recurs serà requisit fer-ne comunicació prèvia a la consellera de Cultura, segons el que disposa l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
València, 11 de maig de 1994  
La consellera de Cultura:   
PILAR PEDRAZA MARTÍNEZ  
ANNEX I  
Bases de la convocatòria  
Primera. Beneficiaris  
1. Podran sol·licitar subvencions, d'acord amb el que disposa aquesta convocatòria, les entitats inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana amb un àmbit d'actuació en almenys 10 localitats i 3 consells locals de joventut.  
2. Les entitats podran sol·licitar-les per als programes generals d'activitats.  
3. Els grups, les agrupacions, els centres, les organitzacions i les associacions que pertanyen a moviments, federacions i coordinadores amb personalitat jurídica pròpia, hauran de tramitar a través d'aquests les sol·licituds per a qualsevol programa.  
4. Queden excloses del que disposa aquesta convocatòria les entitats que desenvolupen la seua activitat preferentment en l'àmbit universitari.  
Segona. Programes  
1. Les subvencions contribuiran al finançament dels programes d'activitats i cobriran la diferència entre l'aportació de l'entitat sol·licitant i el pressupost total necessari per al desplegament dels programes, fins a un màxim del 60%.  
2. No es concedirà subvenció a les entitats amb els programes d'activitats següents:  
- Les activitats que promoguen o justifiquen qualsevol forma de discriminació per raó de raça, sexe, religió o qualsevol altra que atempte contra els drets fonamentals de la persona.  
- Les activitats acadèmiques.  
- Els viatges desproveïts d'un clar interés cultural i social.  
- Les activitats amb finalitat lucrativa.  
- Les activitats que no estiguen adreçades a la formació dels jóvens per a la seua participació en la vida comunitària.  
- Aquelles que fomenten o puguen incitar, directament o indirectament, a l'ús de drogues, alcohol i tabac, o les que realitzen apologia del seu consum.  
- Els programes que no complisquen les característiques tècniques que n'asseguren la realització.  
Tercera. Sol·licituds  
1. Les sol·licituds es presentaran en imprés normalitzat (en tres exemplars) que facilitaran les direccions territorials de Cultura. La sol·licitud haurà d'anar acompanyada de la documentació següent:  
- Fotocòpia del DNI del/de la president/a.  
- Compte de resultats del 1993 i pressupost per al 1994.  
- Memòria de les activitats realitzades el 1993, només per a aquelles entitats que no van rebre subvenció el 1993.  
- Un exemplar de cadascuna de les publicacions realitzades des de l'1 de gener de 1993.  
- Relació de tots els domicilis socials de l'entitat.  
- Fotocòpia de la fitxa d'obertura del compte corrent o llibreta d'estalvis on se sol·licite l'ingrés de la subvenció (les entitats que siguen seccions juvenils, departaments o secretaries de joventut d'altres organitzacions hauran de tenir el compte a nom de la secció, departament o secretaria, i les persones autoritzades hauran de ser les responsables de l'àrea de joventut).  
- Un programa d'activitats que haurà d'incloure les característiques tècniques que n'acrediten la realització: personal responsable, infraestructures, periodicitat i descripció de les activitats, les característiques dels beneficiaris, el pressupost i els llocs on es realitzaran les activitats, i l'aportació de l'entitat i la dels participants.  
- Les entitats sol·licitants que no formen part del Consell de la Joventut de la Comunitat Valenciana hauran d'acreditar la seua implantació mitjançant certificats, realitzats pels ajuntaments i els consells locals de joventut, pel que fa a la seua implantació en 10 municipis i en 3 consells locals de joventut de la Comunitat Valenciana.  
2. Les entitats sol·licitants podran presentar la sol·licitud i tota la documentació requerida a les direccions territorials de Cultura; als centres d'informació de l'Oficina d'Informació, Iniciatives i Reclamacions de la Generalitat Valenciana; o bé per qualsevol dels mitjans establerts en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
Quarta. Termini de presentació de sol·licituds  
El termini de presentació de sol·licituds serà d'un mes comptador a partir del dia següent de la publicació d'aquesta ordre en el Diari Oficial de la Generalitat Valenciana.  
Cinquena. Comissió d'avaluació  
Es crea la Comissió d'avaluació per a l'estudi i la valoració de les instàncies presentades, i que estarà integrada pels membres següents:  
- El secretari tècnic de l'Institut Valencià de la Joventut.  
- Dos tècnics de l'Institut Valencià de la Joventut designats pel director general.  
- Tres representants del Consell de la Joventut de la Comunitat Valenciana.  
La comissió elevarà una proposta al director general de l'Institut Valencià de la Joventut, el qual resoldrà l'adjudicació de les subvencions.  
Sisena. Termini de resolució de la convocatòria  
La resolució d'aquesta convocatòria es realitzarà en el termini màxim de tres mesos comptadors a partir de l'acabament del termini de presentació de sol·licituds. Si no es dicta resolució expressa dins d'aquest termini, s'hauran d'entendre com a desestimades les sol·licituds, sense perjudici del que dispose la resolució que es dicte posteriorment.  
Setena. Puntuació de les sol·licituds  
1. Per a la concessió de subvencions, seran tinguts en compte els criteris següents:  
a) Edat dels beneficiaris:  
- Menors de 15 anys, 1 punt.  
- De 15 a 20 anys, 5 punts.  
- De 21 a 25 anys, 4 punts.  
- De 26 a 29 anys, 2 punts.  
b) Percentatge de finançament propi:  
- Fins al 60%, 1 punt.  
- Des del 70%, 3 punts.  
c) Implantació territorial:  
- 10 municipis, 1 punt.  
- D'11 a 20 municipis, 2 punts.  
- Més de 20 municipis, 3 punts  
d) Tipus d'activitats.   
- Entitats prestadores de serveis a la joventut, organitzacions i associacions juvenils de caràcter social: d'1 a 15 punts, segons el programa d'activitats.  
- Organitzacions polítiques juvenils: d'1 a 10 diputats en les Corts Valencianes, 1 punt; d'11 a 20 diputats, 3 punts; de 30 a 40 diputats, 5 punts; més de 40 diputats, 7 punts; els altres 8 punts s'adjudicaran segons la valoració dels programes.  
Tindran una valoració preferent els programes que complisquen totes o algunes de les següents característiques: activitats de formació i que possibiliten la participació sociopolítica de la joventut; les que creen entre els jóvens un sentiment de pertinença a la Unió Europea, i aquelles que van adreçades a estendre entre la joventut actituds actives davant de qualsevol tipus de discriminació.  
e) Tenir centre d'informació juvenil integrat dins de la Xarxa de Centres i Punts d'Informació Juvenil de la Comunitat Valenciana, 5 punts.  
f) Valoració de les publicacions realitzades des de l'1 de gener de 1993, fins a 5 punts.  
g) Nombre de consells locals de joventut, a la Comunitat Valenciana, dels quals és membre l'entitat:  
- 3 consells, 1 punt  
- De 3 a 6 consells, 2 punts  
- Més de 6 consells, 3 punts  
h) Valoració del grau d'utilizació del valencià en les publicacions, fins a 5 punts.  
Vuitena. Justificació i pagament  
Les entitats a les quals els haja estat concedida subvenció, la rebran si acompleixen les instruccions que estiguen determinades en la resolució d'adjudicació. La documentació per a la justificació es presentarà abans del 15 de novembre de 1994. En el moment de l'adjudicació podrà avançar-se fins al 40% de l'import de la subvenció concedida.  
Si no s'efectua la justificació, es perdrà la subvenció, per la qual cosa s'hauria de procedir al reintegrament total de la bestreta.  
Novena. Obligacions dels beneficiaris   
1. Els beneficiaris de subvencions hauran de complir les obligacions següents:  
a) Comunicar les modificacions que es produïsquen en el desplegament del programa subvencionat.  
b) Presentar declaració de les subvencions rebudes d'altres entitats.  
c) Admetre la presència de supervisors de l'Institut Valencià de la Joventut.  
d) Fer constar, en tot el material imprés que s'utilitze en les activitats corresponents, la col·laboració de l'Institut Valencià de la Joventut.  
e) Justificar la subvenció rebuda en la forma que es determine en la resolució d'adjudicació, abans del 15 de novembre de 1994.  
f) Acreditar, en la forma que determine la Conselleria d'Economia i Hisenda, que l'entitat es troba al corrent de les seues obligacions tributàries i davant de la Seguretat Social.  
g) Dur una comptabilitat composta pel diari general d'operacions, el balanç i el compte de resultats de l'exercici subvencionat.  
2. L'Institut Valencià de la Joventut, si s'escau, podrà anul·lar totalment o parcialment la subvenció atorgada quan l'activitat no es realitze d'acord amb el programa que fou objecte de subvenció, o quan la subvenció rebuda no estiga convenientment justificada segons el que es disposa en aquestes bases i en la resolució d'adjudicació.


Còpia Permalink ELI